**8 femei puternice – 8 meserii ale Grupului Renault România**

Georgeta Pană, controlor de gestiune: „supraveghez construcţiile de buget pentru performanţa globală a Uzinei”

Ambiţioasă, perseverentă şi meticuloasă, aşa ar putea fi descrisă Georgeta Pană. Este de 23 de ani alături de Dacia. În 1990 se angaja contabil la departamentul Cutii de Viteze, urmând în paralel cursurile Universităţii Economice din Bucureşti. La scurt timp face cunoştinţă cu o meserie complet nouă, atât la Dacia, cât şi în România, cea de controlor de gestiune. A trecut prin toate departamentele de fabricaţie (cutii de viteze, transmisii, turnătorie aluminiu, logistică), iar în prezent este şef serviciu control de gestiune : „creez, pun în practică şi dezvolt metode care contribuie la atingerea obiectivelor, supraveghez construcţiile şi arbitrajele de buget, pentru performanţa globală a Uzinei”, explică Georgeta. Acestor responsabilităţi li se adaugă şi coordonarea proiectului Monozukuri (termen provenit din limba japoneză care desemnează demersul de optimizare a întregului lanţ de proiectare şi fabricaţie de maşini pentru a îmbunătăţi calitatea şi a reduce costurile). „Trebuie să fim atenţi la costurile angajate, de la conceperea vehiculului, până la livrarea acestuia către client, dar nu în detrimentul calităţii. Succesul Dacia are la bază performanţă, ambiţie, profesionalism, flexibilitate, promptitudine şi soluţii adaptate clienţilor noştri”, precizează Georgeta. Încearcă să asigure un echilibru între viaţa profesională şi cea personală. După orele de muncă îşi găseşte liniştea acasă, în familie, şi crede că „cele mai preţioase daruri primite de la viaţă sunt soţul şi fiica”. O fascinează muntele, ca destinaţie de vacanţă: „cred ca de-aici vine şi dorinţa mea de a fi tot timpul la înălţime, bineînţeles, cu prudenţă”, mărturiseşte Georgeta.

**Georgeta Pană** are 43 de ani şi este şef serviciu Control de Gestiune în cadrul Uzinei Mecanica şi Şasiuri, situată pe platforma Dacia de la Mioveni.